BH รูดเกือบ 4% หลังงบฯ Q2/61 ต่ำกว่าคาด! โบรกฯ แนะ “ขาย” หั่นเป้ากำไรปี 61-62
BH รูดเกือบ 4% โบรกฯ แนะ “ขาย” หลังกำไร Q2/61 ต่ำกว่าคาด มาที่ 971.63 ลบ. เพิ่มขึ้นเล็กน้อยจากปีก่อนมีกำไร 960.01 ลบ. ขณะเดียวกัน 6 เดือนแรกกำไร 2.05 พันลบ. เพิ่มขึ้น 4% จากปีก่อนกำไร 1.97 พันลบ. 
9 ส.ค. 2561

ผู้สื่อข่าวรายงานว่า ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ล่าสุด ณ เวลา 10.23 น. อยู่ที่ 179 บาท ลบ 7 บาท หรือ 3.76% สูงสุดที่ 181.50 บาท ต่ำสุดที่ 178.50 บาท ด้วยมูลค่าซื้อขาย 335.20 ล้านบาท

ทั้งนี้ ราคาหุ้น BH ปรับตัวลดลง หลังรายงานผลการดำเนินงานไตรมาส 2/61 (รวมบริษัทย่อย) สิ้นสุดวันที่ 30 มิ.ย.61 มีกำไรเพิ่มขึ้นเล็กน้อย ซึ่งต่ำกว่าที่ตลาดฯ เคยคาดไว้ ดังนี้

อย่างไรก็ตาม BH ยังประกาศจ่ายปันผลงวดดำเนินงานวันที่ 1 ม.ค.2561 ถึงวันที่ 30 มิ.ย. 2561 อัตราจ่ายเป็นเงินสด (บาทต่อหุ้น) 1.10 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 22 ส.ค.2561 ทั้งนี้ กำหนดจ่ายเงินปันผลในวันที่ 5 ก.ย.2561
ด้าน บล.เคทีบี (ประเทศไทย) ระบุในบทวิเคราะห์ แนะนำ “ขาย” หุ้น BH พร้อมให้ราคาเป้าหมาย 178 บาท/หุ้น โดย BH รายงานกำไรสุทธิไตรมาส 2/61 ที่ 972 ล้านบาท เพิ่มขึ้น 1.2% เทียบจากปีก่อน แต่ลดลง 10% จากไตรมาสก่อน ต่ำกว่าที่ตลาดคาด 4%
อย่างไรก็ตามการเติบโตจากปีก่อนค่อนข้างต่ำ เนื่องจากรายได้ที่ลดลงทั้งคนไข้ชาวไทยและต่างชาติ คาดมาจากจำนวนคนไข้ลดลง และค่าใช้จ่ายในการขายและบริหารเพิ่มขึ้นซึ่งส่วนใหญ่มาจากค่าเสื่อมราคาและค่าตัดจำหน่าย รวมทั้งค่าบำรุงรักษาซอฟแวร์
ทั้งนี้ได้ปรับกำไรสุทธิปี 61-62 ลง 5% และ 9% ตามลำดับ โดยการปรับรายได้ลง 3 – 7% และปรับค่าใช้จ่ายในการขายและบริหารเพิ่มขึ้น โดยเรามองว่าการปรับขึ้นราคาของ BH ส่งผลให้จำนวนคนไข้ลดลง